L. Nagy, poslanec: (2002-02-19):
Podľa § 4 ods. 3 zákona č. 564/2001 Z. z. o verejnom ochrancovi práv Národná rada pred hlasovaním o návrhu na voľbu verejného ochrancu práv overí, či navrhovaní kandidáti spĺňajú podmienky uvedené v ods. 2 § 4 citovaného zákona. Dodávam, že splnenie podmienky uvedenej v ods. 1 toho istého paragrafu, t. j. podanie návrhu najmenej 15 poslancami v zmysle čl. 3 ods. 1 volebného poriadku na voľbu a odvolávanie verejného ochrancu práv overil predseda Národnej rady. Predseda Národnej rady konštatoval, že túto základnú podmienku splnilo päť návrhov na voľbu verejného ochrancu práv a na základe tohto konštatovania svojím rozhodnutím č. 1513 z 8. februára 2002 postúpil Výbor Národnej rady Slovenskej republiky pre ľudské práva a národnosti predmetné návrhy na prerokovanie a zaujatie stanoviska. Ide o návrhy, ktoré sú obsiahnuté v tlači 1368. Výbor na svojej 74. schôdzi dňa 14. februára 2002 za prítomnosti zástupcov navrhovateľov a kandidátov prerokoval všetkých päť návrhov a dospel k stanovisku, že návrhy na voľbu obsiahnuté v tlači 1368 obsahujú ustanovené podmienky a požadované údaje podľa čl. 3 a 4 volebného poriadku na voľbu a odvolávanie verejného ochrancu práv. Na základe tohto zistenia vo svojom uznesení č. 324 konštatoval, že všetci kandidáti - Edit Bauer, Jana Dubovcová, Ján Hrubala, Igor Lenský a Dušan Nikodým spĺňajú zákonné podmienky na voľbu verejného ochrancu práv. Vážený pán predseda, prosím, aby ste v zmysle § 4 ods. 3 zákona č. 564/2001 Z. z. o verejnom ochrancovi práv otvorili rozpravu na overenie splnenia podmienok na voľbu verejného ochrancu práv. Výbor Národnej rady pre ľudské práva a národnosti odporúča Národnej rade overiť, či všetci kandidáti tieto podmienky spĺňajú. Zároveň odporúča Národnej rade v súlade s § 36 ods. 8 rokovacieho poriadku zvoliť verejného ochrancu práv z navrhnutých kandidátov v tajnom hlasovaní. Prosím, pán predseda, otvorte rozpravu. J. Migaš, predseda NR SR: Panie poslankyne, páni poslanci, otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Otvoril som rozpravu k ombudsmanovi. Vyhlasujem rozpravu o tomto bode programu za skončenú. Panie poslankyne, páni poslanci, teraz musíme odhlasovať návrh uznesenia, ktorým Národná rada Slovenskej republiky na základe stanoviska návrhu Výboru Národnej rady Slovenskej republiky pre ľudské práva a národnosti podľa § 4 ods. 3 zákona č. 564/2001 Z. z. o verejnom ochrancovi práv overuje, že všetci navrhnutí kandidáti na verejného ochrancu práv spĺňajú podmienky uvedené v § 4 ods. 2 citovaného zákona. Toto musí Národná rada najprv odhlasovať a až potom môžeme pristúpiť k samotnej tajnej voľbe. Takže žiadam poslancov, aby prišli do rokovacej miestnosti, pretože pred tajným hlasovaním musíme schváliť uznesenie Národnej rady. Panie poslankyne, páni poslanci, prezentujme sa a hlasujme o uznesení, ktoré predniesol spravodajca. Ja som ho zopakoval. Hlasujeme. (Hlasovanie.) Prítomných je 100 poslancov, za návrh 94, proti nikto, zdržal sa 1, nehlasovali 5. Konštatujem, že Národná rada overila, že všetci navrhnutí kandidáti na verejného ochrancu práv spĺňajú ustanovené podmienky. Panie poslankyne, páni poslanci, ja som v úvode schôdze oznámil, že rokovať budeme do konca týždňa, pokiaľ ide o 54. schôdzu, a body, ktoré neprerokujeme, by sme potom prerokovali na ďalšej schôdzi. Čiže pristúpime k hlasovaniu o návrhu uznesenia k určeniu dňa skončenia 54. schôdze Národnej rady, ktorým Národná rada Slovenskej republiky podľa § 24 ods. 8 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov určuje deň skončenia 54. schôdze Národnej rady Slovenskej republiky na piatok 22. februára o 12.00 hodine s tým, že do tohto dňa neprerokované body programu uvedenej schôdze sa zaradia do návrhu programu schôdze Národnej rady so začiatkom od 12. marca 2002. Prezentujme sa a hlasujme o uvedenom uznesení. Hlasujeme. Hlasujeme, aby sme rokovanie 54. schôdze ukončili v piatok o 12.00 hodine s tým, že neprerokované body budú presunuté na rokovanie ďalšej schôdze Národnej rady. Hlasujeme. (Hlasovanie.) Prítomných je 108 poslancov, za návrh 105, proti 2, zdržal sa 1, všetci hlasovali. Konštatujem, že Národná rada určila deň skončenia 54. schôdze Národnej rady Slovenskej republiky. Panie poslankyne, páni poslanci, chcem vysvetliť tajnú voľbu pri voľbe ombudsmana. Podľa čl. 10 ods. 2 volebného poriadku Národná rada verejného ochrancu práv volí tak, ako uviedol spravodajca v tajnom hlasovaní. Postupovať budeme podľa volebného poriadku. Vo volebnej miestnosti vám bude odovzdaný hlasovací lístok na voľbu verejného ochrancu práv. Kandidáti sú uvedení v abecednom poradí. Chcem pripomenúť, že svoju voľbu vyjadríte tak, že na hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete, t. j. slová za, proti, zdržiavam sa hlasovania. Platný je ten hlasovací lístok, na ktorom je zakrúžkovaná alternatíva voľby. Alternatíva za môže byť zakrúžkovaná najviac u jedného kandidáta. Hlasovací lístok je neplatný, ak poslanec pri niektorom mene a priezvisku nevyjadrí svoju voľbu zakrúžkovaním alebo ak alternatívu za uvedie pri viacerých kandidátoch. Hlasovací lístok je neplatný aj vtedy, ak je menený alebo doplňovaný. Prosím overovateľov, aby sa ujali svojej funkcie a dohliadli na priebeh voľby. Súčasne ich žiadam, aby hlasovali ako prví. Pristúpime k tajnému hlasovaniu. Nech sa páči. (Akt tajného hlasovania.) (Prerušenie rokovania o 13.42 hodine.) (Pokračovanie rokovania o 14.35 hodine.)